b'\n_START_ARTICLE_\nUtenos Adolfo \xc5\xa0apokos gimnazija\n_START_SECTION_\nIstorija\n_START_PARAGRAPH_\nBuvusi Utenos Auk\xc5\xa1takalnio vidurin\xc4\x97 mokykla, kuriai 1994\xc2\xa0m. suteiktas gimnazijos klasi\xc5\xb3 statusas. 1991\xc2\xa0m. saus\xc4\xaf prasid\xc4\x97jo naujos mokyklos Utenoje statybos. 1995\xc2\xa0m. gegu\xc5\xbe\xc4\x97s 10 d. mokyklos statybos direktoriumi, o 1996\xc2\xa0m. bir\xc5\xbeelio 28 d. mokyklos direktoriumi paskirtas Minius \xc5\xbdiulys. \xc5\xa0ias pareigas jis prad\xc4\x97jo eiti nuo 1996\xc2\xa0m. liepos 5 d._NEWLINE_Nuo 1996\xc2\xa0m. rugs\xc4\x97jo 2 d., pasta\xc4\x8dius nauj\xc4\x85 pastat\xc4\x85, mokykla vadinosi Utenos vidurin\xc4\x97 mokykla-gimnazija. Tuomet mokykloje mokslus prad\xc4\x97jo 24 klas\xc4\x97se besimokantys 590 moksleivi\xc5\xb3, kuriuos mok\xc4\x97 45 mokytojai._NEWLINE_1997\xc2\xa0m. gegu\xc5\xbe\xc4\x97s 30 d. LR \xc5\xa0vietimo ir mokslo ministerijos kolegijos nutarimu Nr. 36 mokyklai suteiktas gimnazijos statusas. 1997\xc2\xa0m. spalio 4 d. Utenos rajono tarybos sprendimu jai suteiktas istoriko Adolfo \xc5\xa0apokos (1906\xe2\x80\x931961) vardas. 2001\xc2\xa0m. vasario 13 d. oficialiai atidarytas Adolfo \xc5\xa0apokos kambarys. 2009\xc2\xa0m. sausio 16 d. mokyklos bendruomen\xc4\x97 palyd\xc4\x97jo \xc4\xaf pensij\xc4\x85 pirm\xc4\x85j\xc4\xaf gimnazijos direktori\xc5\xb3 Mini\xc5\xb3 \xc5\xbdiul\xc4\xaf. Ta proga gimnazijoje vyko \xc5\xa1ventin\xc4\x97 pamoka._NEWLINE_Gimnazijoje d\xc4\x97stoma taikomoji ekonomika, psichologija, filosofijos pagrindai, integruotas ekologijos ir sveikos gyvensenos kursas, teksto analiz\xc4\x97s ir interpretacijos pradmenys. Veikia ekologini\xc5\xb3 tyrim\xc5\xb3 laboratorija \xe2\x80\x9eBIOS\xe2\x80\x9c, ekologijos klubas \xe2\x80\x9eViola\xe2\x80\x9c, sporto klubas \xe2\x80\x9eUten\xc4\x97l\xc4\x97\xe2\x80\x9c, debat\xc5\xb3 klubas, teatrin\xc4\x97 studija, keletas menini\xc5\xb3 kolektyv\xc5\xb3.'